पर्युषण के दौरान आचार्यश्री के विशेष उद्बोधन में ‘भगवान महावीर की अध्यात्म यात्रा’ के क्रम में आचार्यश्री ने मरिचिकुमार के भव सहित कुल सोलहवें भव तक की कथा का रोचक वर्णन किया। ‘वाणी संयम दिवस’ पर बोलते हुए उन्होंने कहा कि वाणी एक महत्त्वपूर्ण तत्त्व है। विचारों के आदान-प्रदान का सशक्त माध्यम भाषा होती है। भाषा लिखित भी होती है तो मौखिक भी होती है। बोलना होता है। आदमी मौन भी कर लेता है और बोल भी लेता है, वह कोई खास बात नहीं होती है, किन्तु आदमी बोलते हुए भी मौन कर ले, वह विशेष बात होती है।